Begeesterde Argentyne klink Blitsbokke se doppieDie Blitsbokke het vandag hul rieme teen Argentinië in die kwarteindstryd van die Olimpiese Spele styfgeloop. Foto: Anton Geyser. Die Blitsbokke sal nóg ’n verdere vier jaar moet wag om op hul bronsmedaljevertoning in Rio de Janeiro te verbeter nadat hulle vandag in die kwarteindstryd van die Olimpiese Spele deur Argentinië uitgeskakel is. Die begeesterde Suid-Amerikaners, wat vir die grootste gedeelte van die wedstryd met net ses spelers moes klaarkom te danke aan Gaston Revol se rooi kaart, het die kragmeting uiteindelik met 19-14 gewen. Met sekondes op die horlosie oor is daar ’n strafdrie in die Blitsbokke se guns toegestaan, maar die Suid-Afrikaners kon nie die daaropvolgende afskop terugwen nie en die Argentyne het kort daarna met hul feesvieringe begin. Die teleurstelling was duidelik op elke Blitsbok-speler se gesig te siene, maar ’n sewesrugbywedstryd is eintlik doodeenvoudig: Jy moet net meer punte as jou teenstander aanteken om te wen; iets wat die Suid-Afrikaners nie in die kwarteindstryd kon doen nie. Vroeër het die Blitsbokke met Ierland (33-14), Kenia (14-5) en die VSA (17-12) afgereken om as die wenners van Groep C uit die stryd te tree. Maar sukses in die groepwedstryde beteken nie noodwendig ’n plek op die podium nie.